แบงก์หวั่นแฮกเกอร์เจาะสั่งเพิ่มคุมเข้ม‘ระบบไอที’
ธนาคารคุมเข้มระบบไอที สั่งเฝ้าระวัง ตรวจสอบระบบ หลังพบอัตราการแฮกเกอร์ข้อมูลทั่วโลกเพิ่มสูงขึ้น แต่ยังไม่พบปัญหาในไทย
20 ส.ค. 2554

ธนาคารคุมเข้มระบบไอที สั่งเฝ้าระวัง ตรวจสอบระบบ หลังพบอัตราการแฮกเกอร์ข้อมูลทั่วโลกเพิ่มสูงขึ้น แต่ยังไม่พบปัญหาในไทย 
นายพงษ์สิทธิ์ ชัยฉัตรพรสุข ผู้ช่วยกรรมการผู้จัดการใหญ่ สายบริหารการป้องกันการทุจริต ธนาคารไทยพาณิชย์ กล่าวว่า ขณะนี้ธนาคารได้เพิ่มความเข้มงวดในการดูแลความปลอดภัยข้อมูลของลูกค้าในระบบไอทีมากยิ่งขึ้น หลังจากพบว่าอัตราการโจรกรรม (Hack) ข้อมูลส่วนตัวของลูกค้าในระดับโลกเพิ่มสูงขึ้นอย่างต่อเนื่อง โดยเฉพาะในฝั่งอเมริกาและยุโรป ล่าสุดได้ลุกลามมาถึงออสเตรเลียและบางประเทศในเอเชียแล้ว 
อย่างไรก็ตาม จากการตรวจสอบระบบของธนาคาร ยังไม่พบความผิดปกติด้านการเจาะระบบข้อมูลของธนาคารในไทย เนื่องจากไทยยังทำธุรกรรมผ่านอินเทอร์เน็ตไม่มาก จึงไม่ใช่เป้าหมายของกลุ่มแฮกเกอร์ ปัญหาที่พบส่วนใหญ่ในขณะนี้จะอยู่ในรูปแบบของเว็บไซต์หลอกลวงเพื่อให้ลูกค้ากรอกข้อมูลส่วนตัวลงไปมากกว่า ซึ่งธนาคารได้ติดตามแก้ไขปัญหาอยู่แล้ว 
“เรื่องการแฮกข้อมูลลูกค้าเป็นเรื่องที่เราให้ความสำคัญ ดังนั้นเมื่อมีข่าวการแฮกข้อมูลลูกค้าบัตรเครดิตของธนาคารในต่างประเทศแห่งหนึ่งออกมาเมื่อเร็วๆนี้ เราจึงได้สั่งให้มีการตรวจสอบระบบทันที เพื่อหาวิธีป้องกันจุดบกพร่องต่างๆ นอกจากนี้ยังได้สั่งให้มีการมอนิเตอร์ระบบตลอดเวลาคู่ขนานไปด้วยเพื่อความปลอดภัยของลูกค้า” นายพงษ์สิทธิ์ กล่าว
นายต่อพันธ์ ตู้จินดา ผู้อำนวยการฝ่ายประสานงานและสื่อสารองค์กร ธนาคารซิตี้แบงก์ กล่าวว่า ธนาคารเข้มงวดในการดูแลความปลอดภัยข้อมูลส่วนตัวของลูกค้าสูงอยู่แล้ว และยังไม่พบความผิดปกติด้านการโจรกรรมข้อมูลทางคอมพิวเตอร์ลูกค้าในไทย ส่วนกรณีที่มีการขโมยข้อมูลของลูกค้าธนาคารในอเมริกาเหนือนั้น เป็นเพียงการขโมยข้อมูลเบื้องต้น ไม่สามารถนำไปใช้ประโยชน์ทางธุรกรรมได้ 
อย่างไรก็ตาม หากมีการตรวจพบว่า มีการนำข้อมูลของลูกค้าไปใช้อย่างไม่ถูกต้อง ธนาคารจะเป็นผู้รับผิดชอบทั้งหมด